हाल ही में गणतंत्र दिवस के दिन कासगंज में हुई सांप्रदायिक हिंसा हो या देश में इससे पहले भड़के जाने कितने साम्प्रदायिक विद्वेष हों, इनके बीज भारत में बरसों पहले स्वतंत्रता के चंद महिनों पूर्व कलकत्ता और नोआखली की सबसे भयानक सांप्रदायिक हिंसा में बोए हुए ही हैं। इन सुप्त पड़े बीजों में असमाजिक तत्व चंद स्वार्थों के लिए आज भी खाद पानी डाल देते हैं और हिंसा लाल रंग में लहलहा जाती है सांप्रदायिक हिंसा हमारे देश का अतिसंवेदनशील मुद्दा है, जिसे गांधी जैसे दृढ़प्रतिज्ञ नेता ही सुलझा सकते थे। आज महात्मा गांधीजी की पुण्यतिथि पर उनके इस रुप में उनको स्मरण करना अधिक प्रासंगिक है, जिसमें उन्होंने कहा था कि मैं भारत में मुस्लिम परस्त हूं और पाकिस्तान में हिंदू परस्त हूं।